b'\n_START_ARTICLE_\nPuuvillatehtaitten Myyntikonttori\n_START_PARAGRAPH_\nPuuvillatehtaitten Myyntikonttori Oy eli PMK oli suomalaisten puuvillaa jalostavien tehtaiden yhteinen markkinointiyhti\xc3\xb6, joka toimi vuodesta 1932 vuoteen 1975. Kirjainlyhennett\xc3\xa4 PMK k\xc3\xa4ytettiin my\xc3\xb6s monien yhti\xc3\xb6n markkinoimien suomalaisten puuvillakangastuotteiden tuotemerkkin\xc3\xa4.\n_START_SECTION_\nHistoriaa\n_START_PARAGRAPH_\n1910-luvun lopulla Tampereen tekstiilitehtaat k\xc3\xa4rsiv\xc3\xa4t ensimm\xc3\xa4isen maailmansodan ja Tampereen valtauksen aiheuttamasta puuvillapulasta. Jo 1905 suomalaiset tekstiiliyritykset olivat aloittaneet yhteisty\xc3\xb6n kilpailussa tuontitekstiilej\xc3\xa4 vastaan. Sen pohjalta syntyi Helsinkiin vuonna 1932 Puuvillatehtaitten Myyntikonttori eli PMK, jonka perustajina olivat viisi suurta tekstiilitehdasta: Finlayson, Forssa Oy, Tampereen Pellava, Porin Puuvilla ja Vaasan puuvilla. Vuonna 1937 valmistui Tampereelle suuri keskusvarasto, ja my\xc3\xb6s myyntiorganisaatio siirtyi sinne Helsingist\xc3\xa4. _NEWLINE_Puuvillatehtaiden Myyntikonttori myi kaikenlaisia tekstiilitehtaiden tuotteita sisustuskankaista nen\xc3\xa4liinoihin. PMK osallistui messuille, julkaisi myynti\xc3\xa4 tukevaa markkinointiviestint\xc3\xa4materiaalia kauppoihin ja toteutti isoja mainoskampanjoita. 1950-luvulta alkaen PMK julkaisi my\xc3\xb6s omaa Tilkku-Tiina-lehte\xc3\xa4. Vuonna 1975 PMK:n toiminnan katsottiin k\xc3\xa4yneen tarpeettomaksi, ja kukin tehdas jatkoi markkinointia itsen\xc3\xa4isesti.'